Out 'n loud & HQFK: Queerly Yours! – Caisa 30 Club
Kahden helsinkiläisen sateenkaarikuoron yhteinen klubi-ilta tarjoaa yleisölle yhteenkuuluvuutta ja välittämistä kuoromusiikin, kirjeiden ja yhteislaulun muodossa.
Kahden helsinkiläisen sateenkaarikuoron yhteinen klubi-ilta tarjoaa yleisölle yhteenkuuluvuutta ja välittämistä kuoromusiikin, kirjeiden ja yhteislaulun muodossa. Konsertin keskiössä on kirjoitettu, lähetetty, vastaanotettu kirje: kirjoitettuja sanoja, sanoitettuja kokemuksia ja jaettuja ajatuksia, joita kirjoittaja on halunnut jakaa vastaanottajan kanssa. Jokainen klubi-illan osallistuja saa illan aikana kirjeen, jonka joku esiintyjistä on kirjoittanut. Klubi-illan toteuttavat yhdessä gaykuoro Out ’n loud ja Helsingin queer-feministinen kuoro, HQFK. Queerly Yours! on yhteisökokemus: lämmin halaus ja musiikillinen kirje “kaikilta meiltä, kaikille meille”. Tähän konserttiin jokainen on tervetullut juuri sellaisena omana itsenään kuin on! Out ’n loud on Suomen ensimmäinen gaykuoro, joka on vuodesta 2004 alkaen tuonut estradeille iloa, tunnetta ja yhteisöllistä voimaa. Viime vuonna 20-vuotista taivaltaan juhlinut kuoro tunnetaan energisistä esiintymisistään ja monipuolisesta ohjelmistostaan. Out ‘n loud herättää kappaleen kuin kappaleen eloon omalla karismallaan, kun lavalle nousee yli 30 gaykuorolaisen joukko. Helsingin queer-feministinen kuoro, HQFK on vuonna 2022 perustettu yhteisökuoro, joka pyrkii musiikissaan löytämään oman ainutlaatuisen äänensä sekä sävelten avulla murskaamaan patriarkaatin epätasa-arvoistavat rakenteet ja kankeat binääriset jaottelut – unohtamatta tietysti valoa ja iloa, joita yhteinen ja rakas sateenkaareva musiikkiharrastus tuo mukanaan! Kesto: 1 t 40 min, sisältäen 20 minuutin väliajan Tapahtuman kieli: laulut suomeksi, ruotsiksi ja englanniksi; juonnot suomeksi ja englanniksi.